A Bizottság határozata

(1996. január 18.)

a 91/492/EGK tanácsi rendeletben meghatározott szintet meghaladó bénító kagylóméreggel rendelkező területekről származó egyes kéthéjú kagylók begyűjtésére és feldolgozására vonatkozó feltételek megállapításáról

(EGT vonatkozású szöveg)

(96/77/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb Ausztria, Finnország és Svédország csatlakozási okmányával módosított, az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelvre [1] és különösen annak melléklete V. fejezetének 8. pontja utolsó albekezdésére,

mivel az emberi fogyasztásra szánt kéthéjú kagylók "bénító kagylóméreg" (PSP) szintje a közegészség védelme érdekében nem haladhatja meg a 91/492/EGK irányelvben meghatározott 80 μg/100 g mértéket;

mivel az Acanthocardia tuberculatum fajhoz tartozó kéthéjú kagylók esetében a tudományos kísérletek azt mutatják, hogy megfelelő hőkezeléssel biztosítható a PSP-szintnek a kimutatható határérték alá csökkentése, ha az eredeti szennyeződés nem nagyobb 300 μg/100 g-nál;

mivel konzultációt követően az Állat-egészségügyi Tudományos Bizottság véleménye a hőkezelési eljárást, az ilyen típusú toxint és ezt a puhatestű fajt illetően kedvező volt;

mivel az Állat-egészségügyi Tudományos Bizottság véleményét figyelembe véve, jelenleg fontos a betakarításnál alkalmazott határértéknél magasabb PSP-szint, illetve megfelelő hőkezelés előírása kizárólag a fent nevezett kéthéjú kagylófajra vonatkozó és kifejezetten erre a célra hozott határozattal;

mivel a halászati termékek "egészségügyi önellenőrzésére" vonatkozó 91/493/EGK tanácsi irányelv [2] alkalmazásának részletes szabályait megállapító, 1994. május 20-i, 94/356/EK bizottsági határozatban meghatározott egészségügyi önellenőrzések biztosítják a megfelelő hőkezelési eljárás kielégítő alkalmazását;

mivel a tagállamok hatáskörrel rendelkező hatóságaira tartozik, hogy egyedileg engedélyezzék az említett kéthéjú kagylók hőkezelését végző létesítményeket, és hogy ellenőrizzék a "egészségügyi önellenőrzések" megfelelő alkalmazását;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Ez a határozat kizárólag az Acanthocardia tuberculatum fajhoz tartozó kéthéjú kagylókra vonatkozik.

2. cikk

(1) Spanyolország engedélyezheti az 1. cikkben említett kéthéjú kagylók betakarítását olyan területekről, ahol a kagylók ehető részében a PSP-szint magasabb, mint 80 μg/100 g, de alacsonyabb, mint 300 μg/100 g.

A begyűjtött kagylókat:

- közvetlenül a kezelésre jóváhagyott létesítménybe kell szállítani, a hatáskörrel rendelkező hatóság által lezárt járműben vagy tartályban,

- el kell látni a szállítást engedélyező hatáskörrel rendelkező hatóság által kiállított okmánnyal, amely tartalmazza a termék jellegét, mennyiségét, a származási területet és a célüzem nevét,

- alá kell vetni az e határozat mellékletében leírt hőkezelésnek.

(2) Az (1) bekezdésben említett kagylókból származó végtermékek – e hőkezelés alkalmazása után – nem tartalmazhatnak biológiai tesztelési eljárással kimutatható PSP-szintet. Minden tételt meg kell vizsgálni. Ezt a rendelkezést e határozat hatálybalépése után hat hónappal, a spanyol hatóságok által elkészített jelentést követően felülvizsgálják.

3. cikk

A hatáskörrel rendelkező hatóság ellenőrzi, hogy a 91/493/EGK tanácsi irányelv [3] 6. cikkében előírt és a 94/356/EK határozattal összhangban engedélyezett létesítményért felelős személy által meghatározott és végrehajtott "egészségügyi önellenőrzéseket" különös tekintettel az e határozat mellékletében előírt hőkezelésre hajtják végre.

4. cikk

Ennek a határozatnak a tagállamok a címzettjei.

Kelt Brüsszelben, 1996. január 18-án.

a Bizottság részéről

Franz Fischler

a Bizottság tagja

[1] HL L 268., 1991.9.24., 1. o.

[2] HL L 156., 1994.6.23., 50. o.

[3] HL L 268., 1991.9.24., 15. o.

--------------------------------------------------

MELLÉKLET

Az Acanthocardia tuberculatum fajhoz tartozó kéthéjú kagylók PSP-toxinszintjének 80 μg/100 g alá csökkentésére alkalmazandó hőkezelés

A puhatestűeket rendre a következő eljárásoknak kell alávetni:

1. Előzetes tisztítás édesvízben legalább két percig, 20 °C-on, legfeljebb plusz-mínusz 2 °C eltéréssel.

2. Előfőzés édesvízben legalább három percig, 95 °C-on, legfeljebb plusz-mínusz 5 °C eltéréssel.

3. A hús és a héj szétválasztása.

4. Második tisztítás folyó édesvízben legalább harminc másodpercig, 20 °C-on, legfeljebb plusz-mínusz 2 °C eltéréssel.

5. Főzés édesvízben legalább kilenc percig, 98 °C-on, legfeljebb plusz-mínusz 3 °C eltéréssel.

6. Hűtés hideg, folyó édesvízben, körülbelül 90 másodpercig.

7. Az ehető részek (láb) mechanikus, víznyomással történő szétválasztása az ehetetlen részektől (kopoltyú, zsigerek és köpeny).

8. Pihentetés hermetikusan zárt tartályokban, nem savas folyékony közegben.

9. Sterilizálás autoklávban legalább 116 °C-on, a használt tartály méreteinek megfelelően számított ideig, de legalább 51 percig.

--------------------------------------------------